江東韓漕晞道寄楊廷秀所贈詩來求同賦作此寄之
作者：陸游
朝代：宋

paragraphs: 三朝巍巍韓侍中，爛然彝鼎書元功。
西戎北狄問安否，九州萬里涵春風。
子孫繼踵皆將相，我猶及拜西樞公。
顧憐通家略貴賤，勞問教誨均兒童。
西樞有孫又奇偉，凜然太華摩蒼穹。
小試玉節江西東，文書如海到手空。
政成蒲鞭亦不用，地上錢流倉粟紅。
君持此手上廊廟，折衝禦侮知從容。
桑乾不勞尺箠下，榆關正可丸泥封。
却歸故里訪遺老，應記山陰九十翁。